**Javaslat**

a Magyarhoni Földtani Társulat pandémia idején történő folyamatos működésének és a Tisztújító Közgyűlés pandémiás időszakban történő előkészítésének

lehetséges szabályozási kereteire

Weiszburg Tamás elnök, MFT Alapszabály és Ügyrend Bizottság

Budapest, 2020. október 27.

**1) A szabályozás szükségessége**

A 2020. március óta tartó, és mértéktartó szakvélemények szerint 2021 második félévében, a fejlesztés alatt álló vakcinák tömeges alkalmazásával fokozatosan lezáruló pandémia a Társulat szakmai életét felforgatta, de nem bénította meg.

A szakmai közösségi élet – spontán, innovatív megoldásokon alapuló – folyamatossága mellett azonban biztosítani kell a Társulat, mint jogi entitás működésének szabályszerűségét is.

**2) A legfőbb kezelendő problémák**

Jelen pillanatban *két olyan pont van,* ahol az Alapszabály és az Ügyrend maradéktalan betartásával félő a tényleges feladatvégzés ellehetetlenülése.

*Ezek a következők:*

*2.1) Az online testületi működés kanonizálása*

Az egyes testületek (pl. az új Választási Bizottság, a szakosztályok és területi szervezetek vezetőségei stb.) üléseiket immár rutinszerűen, a tartalmi elemek kockáztatása nélkül tudják online tartani, beleértve a részvevők azonosítását is, de az ilyen üléséken előírt titkos szavazások megvalósítására nincs érvényes eljárásrend, így bizonyos határozatokat nem tudnak meghozni. Gond/szabályozatlan továbbá az ilyen ülések dokumentálása is.

Ezen eljárás- és dokumentációs rend meghatározása nyomán – a Közgyűlés kivételével – a Társulat teljes belső működése megoldott lenne a pandémia idején is.

*2.2) A következő – jelenléti – Közgyűlés előkészítése*

Abban konszenzus látszik lenni a Társulat tagságában, hogy a Közgyűlés, különösen a 2021-ben esedékes Tisztújító Közgyűlés online formában való megtartása – mégha jogilag kialakítható is lenne – komoly etikai és ebből adódó legitimációs kérdéseket vetne fel, így ezt a Közgyűlést úgy és olyankor kell megtartani, hogy azon valóban korlátozás nélkül meg tudjanak személyesen jelenni a Társulat tagjai.

Az Alapszabály szerint a Közgyűlés 2021 első negyedévében lenne esedékes, azonban mind a jelenlegi magyarországi és régiós járványhelyzet, mind az előrejelzések azt mutatják, hogy a fenti feltételek csak igen kis eséllyel fognak megvalósulni 2021 első felében. Ezt az ellenmondást kell legitim módon feloldani

**3) Javaslat a problémák kezelésére**

***3.1) Döntéshozatalok a Társulat belső testületeinél (a Közgyűlés kivételével)***

A döntéshozatalok rendjét az Alapszabály maga nem szabályozza, hanem teljes egészében az Ügyrend keretébe helyezi.

Egyidejűleg az Alapszabály kimondja:

10. § (2) „Az Elnökség feladata: ...... f) Meghatározza a Társulat Ügyrendjét, az Ellenőrző Bizottság ügyrendjének kivételével, amelyben véleményezési joga van.”

Mindezek alapján **az Elnökségnek szabad keze van döntést hozni az online ülések és szavazások általános legitimálásáról. Ezt célszerű megtenni mielőbb.**

A szabályozás kialakításánál javasolt figyelembe venni a következőket:

a) Az ülésről készüljön jegyzőkönyv, ami minimális tartalomként tartalmazza az ülés időpontját, összehívásának módját, a lebonyolítási módját, a(z egyértelműen azonosított) jogosult részvevők listáját (hosszabb ülés esetén a szavazáskori aktuális listát), valamint a meghozott határozatokat, és az ezekhez tartozó szavazatszámokat. (A titkos szavazásoknál biztosítani kell a korlátos hozzáférést és a visszakövethetetlenséget. Erre számos ingyenes szoftver került használatba az elmúlt fél évben.)

b) A jegyzőkönyvet az ülés után rövid időn belül (pl. 2 nap?) közzé kell tenni (célszerű a foldtan.hu-n jól látható helyet találni ennek az új műfajnak?), és utána méltányos időn belül (pl. 3–4 nap?) korrekciót lehet kérni /panaszt lehet tenni (kinél? pl. a Társulat főtitkáránál?, vagy ha ő érintett, akkor az elnöknél), ha valaki eltérően látja a történteket.

c) A türelmi idő lejártával a jegyzőkönyvet hitelesnek és helyesnek kell tekinteni.

***3.2) A Tisztújító Közgyűlés szükséges legrövidebb elhalasztása***

A Választási Bizottság munkája és munkarendje nem változik: az Ügyrendben szabályozott határidőig (február 15.) előkészíti a választást, és átadja a véglegesített jelölési listákat és az előkészítő dokumentációt a Titkárságnak és/vagy az Elnöknek.

Amennyiben 2021 első negyedévében a jelenléti Közgyűlés összehívása a járvány miatt nem lehetséges, úgy szabályozni kell (előre) a helyzetet.

Javaslom, hogy szülessék döntés arról, hogy **a Közgyűlést a járvány visszaszorulása által lehetővé tett, 2021 márciusához legközelebbi lehetséges időpontban, de semmiképpen nem később, mint 2022. március meg kell tartani.** Addig a jelenleg megválasztott vezető tisztségviselők és testületek megbizatása érvényben marad.

Ebből az is következik – összhangban az előidejűségi hagyományokkal – hogy a területi szervezeti és szakosztályi választásokra is csak a közgyűlési választások után kerülhet sor, addig e testületek is hivatalban maradnak.

*A kritikus kérdés, hogy ki hozza meg ezt a döntést?*

Ha az Alapszabály (akár ideiglenes) módosításának tekintenénk a döntést, akkor rendkívüli közgyűlést kellene összehívni, hiszen az Alapszabály 9. § (4) szerint „Kizárólag a Közgyűlés hatáskörébe tartozik: ...j) az Alapszabály elfogadása, módosítása”.

*Javaslatom azonban máshonnan közelít:*

A 10. § (2) szerint „Az Elnökség feladata: a) A Közgyűléseken meghatározott irányelvek szerint intézi, irányítja a Társulat ügyeit. ...”

A jelen esetben az Elnökség nyilván az irányelvek szerint intézkedik, ha arra törekszik, hogy – a járvány adta korlátokon belül – a lehető leghamarabb megvalósuljon a Közgyűlés. Vagyis a döntés nem Alapszabálytól eltérő működésre sarkall, hanem ellenkezőleg: az Alapszabály szellemének legjobban megfelelő *közgyűlés-előkészítő munkát* igyekszik szabályozni.

Utóbbira vonatkozóan pedig az Alapszabály ad világos támpontot:

A 10. § (4) szerint „Az Elnökség az alábbi témákban – évente legalább egyszer – kibővített elnökségi ülést tart, amelyre a területi szervezetek és szakosztályok elnökeit meghívja: ...... *c) közgyűlés előkészítése; .*.....”.

Ennek megfelelően **javaslom, hogy a Közgyűlés időpontjára vonatkozó fenti döntés a kibővített elnökségi ülés szintjén szülessék meg.**

k.m.f. Weiszburg Tamás s.k.